Папа адзначыў прагрэс, зроблены ў апошні час на шляху да еднасьці: “Мы павінны быць удзячнымі за тое, што ў апошнія дзесяцігоддзі экуменічны рух зрабіў значныя крокі наперад, разьвіваючы паміж Цэрквамі і хрысьціянскімі супольнасьцямі адносіны ўзаемнай павагі і практычнае супрацоўніцтва ў вырашэньні праблемаў сучаснага сьвету”. Але пры гэтым Сьвяты Айцец заўважыў: “Мы яшчэ далёкія ад еднасьці, за якую маліўся Хрыстос і якая адлюстроўваецца ў апісаньні першай ерусалімскай супольнасьці. Еднасьць, да якой Хрыстос заклікае Царкву праз Свайго Духа, рэалізуецца ня толькі на ўзроўні арганізацыйных структураў. Яна выяўляецца нашмат глыбей як еднасьць “вызнаньні адзінай веры, у сумесным зьдзяйсьненьні божага культу і ў братэрскай згодзе сям’і Божай” (Unitatis redintegratio, 2).